Nuu niyaꞌa keꞌen kii,
Jesus kuaꞌan ya inka tsio yuꞌu chikuii ña nani Galilea cha saani nani tuki Tiveria.
Cha kuaꞌa nchuꞌa nivi ntakaa na ya,
vari ntsini na ña kaꞌnu saꞌa ya ta stata ya kuena kuꞌu.
Sara nikaa ya in yuku tsi kue chaa ntakaa ya cha ika ntsikuntuꞌu ya tsi kuera.
Cha tsa kuyachi viko Pascua,
in viko ña saꞌa kuena judio.
Cha ta ntaneꞌe Jesus nuu ya,
ntsini ya ña nikitsaa kuaꞌa nchuꞌa nivi nuu inkaa ya,
sara nikachi ya tsi ta Felipe:
—¿Nchii kuntakuaan ko ña katsi ntiꞌi kue nivi yoꞌo?
Cha ñoꞌo nikachi ya takua kuni ya nchii kunkachi ra,
tia tsa tsini ya nchii kusaꞌa ya.
Sara ntanchiko neꞌe ta Felipe suꞌa:
—Vasu nantakuaan na paa tsi xuꞌun ña neꞌe na ña sachuun na nuu uvi-sientu kii,
vasa keti vasu xoo nakatsi kuena.
Sara ta Andres,
in kue chaa ntakaa ya,
cha kuu ra ñani ta Simon Pedru,
nikachi ra:
—Yoꞌo inkaa in ñasui luu cha nai uꞌun paa cebada tsi uvi chaka,
tia ma keti katsi ntiꞌi kue nivi yoꞌo.
Sara nikachi Jesus:
—Kaꞌan kué ña natsikuntuꞌu kuena.
Cha ika kaa nchuꞌa icha,
sara ntsikuntoyo kuena,
cha nuu kuena iin ika kuu kuaa uꞌun-mil kue chaa.
Sara ntiin ya kue paa ka,
cha nuu ntsinu ntakuaꞌa ya ñatatsaꞌvi Stoꞌo Nchuxi,
ntsaꞌa ya ña nuu kue chaa ntakaa ya,
sara kue chaa yoꞌo nisatsa ra ña nuu kue nivi ntoyo ika.
Cha saani saꞌa ya tsi kue chaka ka,
cha nineꞌe na nisa so kuni na.
Cha nuu ntsitu titsi kuena,
nikachi Jesus nuu kue chaa ntakaa ya:
—Ntastaka kué ntiꞌi ña nintoo takua niñaꞌa ma kunchuꞌa.
Sara ntastaka kuena ña cha skutu na utsi-uvi tsika vichi paa ña nintoo nuu nti-uꞌun paa cebada.
Cha nuu ntsini kue nivi ña kaꞌnu saꞌa Jesus,
nikachi na:
—Ñantaa ntsitsa chaa yoꞌo kuu ya kaꞌan yuꞌu nuu Stoꞌo Nchuxi,
ya nikachi ta Moises kunkitsi ñayivi.
Tia Jesus tsini ya ña tuchii so kusaꞌa na ña kukuu ya rey,
tsaꞌa ñaa nikee tuku ya kuaꞌan ya yuku takua kunkaa mituꞌun ya.